SISUKORD

1........... Sissejuhatus.................................................................................................................... 3

2........... Menetluses olevad 2010. aasta taotlused......................................................................... 3

3........... 2011. aastal saadud uued taotlused................................................................................. 6

4........... Rahastamine................................................................................................................... 7

5........... Järelevalve...................................................................................................................... 8

6........... Abi andmise lõpetamised................................................................................................ 9

7........... Teatis Euroopa Liidu solidaarsusfondi tuleviku kohta...................................................... 10

8........... Järeldused.................................................................................................................... 10

1. lisa: 2011. aastal laiema ulatusega katastroofide puhul kohaldatavad künnised (põhinevad 2009. aasta kogurahvatulu näitajatel)...................................................................................................................... 12

2. lisa: Euroopa Liidu solidaarsusfondile esitatud 2010. aasta menetluses olevad taotlused ja 2011. aastal otsustatud uued taotlused....................................................................................................................... 13

3. lisa: Euroopa Liidu solidaarsusfondile alates 2002. aastast esitatud taotlused............................. 15

KOMISJONI ARUANNE

Euroopa Liidu solidaarsusfond 2011. aasta aruanne

1. Sissejuhatus

Nõukogu 11. novembri 2002. aasta määruse (EÜ) nr 2012/2002 Euroopa Liidu solidaarsusfondi loomise kohta (edaspidi „määrus”) artiklis 12 on sätestatud, et Euroopa Parlamendile ja nõukogule esitatakse aruanne fondi eelmise aasta tegevuse kohta. Käesolevas aruandes kirjeldatakse fondi tegevust 2011. aastal ja võetakse sarnaselt eelmistele aruannetele vaatluse alla juba menetluses olevate ja uute taotluste käsitlemine ning fondi vahendite rakendamisaruannete hindamine, et valmistada need ette menetlemise lõpetamiseks.

Taotluse arvu osas oli 2011. aasta varasemast tagasihoidlikum. Aasta jooksul esitati solidaarsusfondile ainult neli taotlust, samas kui 2010. aastal esitati kokku 17 taotlust. Mõned neist taotlustest saadi 2010. aasta lõpus, mistõttu nende hindamine jätkus 2011. aastal. Nende hulka kuulusid Prantsusmaa (Vari üleujutus), Tšehhi Vabariigi (sügisene üleujutus), Saksamaa (Sachseni üleujutus), Horvaatia ja Sloveenia (septembri üleujutus) ning Ungari (punase muda üleujutus) taotlused. Kõnealuste juhtumite hindamine lõpetati 2011. aasta jooksul ja sellest antakse ülevaade käesolevas aruandes.

2011. aastal saadi neli taotlust: kaks taotlust Itaaliast (Veneto üleujutus ja Liguuria ja Toskaana üleujutused), üks Hispaaniast (Lorca maavärin) ja üks Küproselt (plahvatus mereväebaasis). 2011. aasta jooksul viis komisjon hindamise lõpule ja võttis vastu Itaalia (Veneto üleujutus) ja Hispaania (Lorca maavärin) taotlused. Komisjon langetas otsuse teise Itaalia taotluse (Liguuria ja Toskaana üleujutus) ja Küprose taotluse kohta 2012. aasta alguses.

2011. aastal andis komisjon solidaarsusfondist abi 11 katastroofi korral kokku 239,9 miljonit eurot ja tegi kahe juhtumi puhul ettepaneku 38 miljoni euro suuruse täiendava abi andmiseks.

2. Menetluses olevad 2010. aasta taotlused

Prantsusmaa (Vari üleujutus)

Ajavahemikus 15.-16. juuni 2010 tabas Lõuna-Prantsusmaad tugev vihmasadu. 24. augustil 2010 esitasid Prantsusmaa ametiasutused taotluse solidaarsusfondist abi saamiseks. Taotlus piirdus Vari departemangus (Département du Var) asuva üleujutusest kõige rohkem mõjutatud alaga, mis koosneb üheksast kohalikust omavalitsusest ning kahest väiksemast piirkonnast. See ala moodustab ühtse ala, mis on taotluses selgelt määratletud. Taotlusega hõlmatud alal toimunud katastroofist tekkinud otsese kahju hinnanguline maksumus jäi vahemikku 703,2 –778,2 miljonit eurot. Komisjon kasutas taotluse hindamisel kahju keskmiseks maksumuseks summat 740,7 miljonit eurot. Seega moodustas otsene kahju hinnanguliselt 21 % solidaarsusfondi vahendite kasutuselevõtmiseks Prantsusmaa suhtes 2010. aastal kohaldatud tavapärasest künnisest, milleks on 3,467 miljardit eurot, s.t 3 miljardit eurot 2002. aasta hindades. Kuna kahju jäi allapoole künnist, vaadati Prantsusmaa taotlus läbi nn erakorralise piirkondliku katastroofi kriteeriumi alusel. Hinnangust selgus, et Prantsusmaa taotluses ei esitatud ühtki tõendit selle kohta, et katastroof kahjustas tõsiselt ja püsivalt Vari departemangu majanduslikku stabiilsust, näiteks ei kaasnenud sellega märkimisväärset tööhõive langust või piirkondliku SKP vähenemist. Sel põhjusel tegi komisjon 4. märtsil 2011 otsuse, et Prantsusmaa taotlus ei vasta fondi vahendite erakorralise kasutuselevõtmise tingimustele, ning teavitas sellest Prantsusmaa ametiasutusi.

Tšehhi Vabariik (2010. aasta sügisel toimunud üleujutus)

2010. aasta augustikuus tabas Tšehhi Vabariiki, täpsemalt Libereci ringkonda (Liberecký kraj) ja selle naabruses asuvasse Ústí nad Labemi ringkonda (Ústecký kraj) kuuluvat Děčínit erakordselt tugev vihmasadu, põhjustades tõsise üleujutuse, mis tekitas tõsist kahju avalikule infrastruktuurile, elumajadele, põllumajandusele ja ettevõtetele. 14. oktoobril 2010 esitasid Tšehhi ametiasutused taotluse solidaarsusfondist abi saamiseks. Tšehhi ametiasutuste hinnangul ulatus otsene kahju kokku 436,5 miljoni euroni, mis moodustas 53 % solidaarsusfondi vahendite kasutuselevõtmiseks Tšehhi suhtes 2010. aastal kohaldatud tavapärasest künnisest, milleks on 824,03 miljonit eurot (st 0,6 % kogurahvatulust 2008. aasta andmete põhjal). Sellest tulenevalt vaadati taotlus läbi nn erakorralise piirkondliku katastroofi kriteeriumi alusel. Taotlusest selgus, et on täidetud kriteeriumid, mille kohaselt a) enamik katastroofist tabatud piirkonna elanikkonnast kannatab katastroofi tõttu ja b) katastroof on tõsiselt ja püsivalt mõjutanud piirkonna elutingimusi ja majanduslikku stabiilsust. 23. märtsil 2011 tegi komisjon ettepaneku anda finantsabi 10,912 miljonit eurot. Vastav eelarvemenetluse muutmine lõpetati 14. juulil 2011. Kui Tšehhi Vabariigiga oli sõlmitud rakendusleping, sai 22. detsembril 2011 toetuse välja maksta.

Saksamaa (Sachseni üleujutus)

2010. aasta augustis ja septembris tabas Saksamaa idaosa, peamiselt Sachsenit, tugev vihmasadu, millest põhjustatud üleujutused kahjustasid avalikku infrastruktuuri, elumaju, põllumajandust ja ettevõtteid. Saksamaa ametiasutuste poolt 15. oktoobril 2010. aastal esitatud taotlusest nähtus, et kolme eri katastroofi kohta esitati kumulatiivne taotlus ja et need sündmused mõjutasid eri piirkondi Sachsenis ja kattusid ainult osaliselt. Üleujutustest põhjustatud otsese kahju hinnanguline kogumaksumus oli 937,8 miljonit eurot, mis moodustas umbes ühe kolmandiku solidaarsusfondi vahendite kasutuselevõtmiseks Saksamaa suhtes 2010. aastal kohaldatud tavapärasest künnisest, milleks on 3,467 miljardit eurot (st 3 miljardit eurot 2002. aasta hindades). Ehkki määruse sätetes viidatakse (üheainsa) katastroofi tagajärgedele, on komisjon alati heaks kiitnud selle, et lühikese aja jooksul järjestikku toimunud sarnaseid sündmusi, millel on sama päritolu või mis mõjutavad ühte ja sama piirkonda, võib kõnealuse määruse tähenduses pidada üheks sündmuseks. Eri piirkondi mõjutavaid erineva päritoluga sündmusi peaks siiski hindama eraldi. 4. aprillil 2011 otsustas komisjon, et taotluses käsitletud kolme üleujutust ei saa määruse kohaselt pidada erakorraliseks katastroofiks. Saksamaa ametiasutusi teavitati nimetatud otsusest.

Sloveenia (2010. aasta sügisel toimunud üleujutus)

Ajavahemikus 17.-22. september 2010 tabas Sloveeniat tõsine üleujutus, mis põhjustas ulatuslikku kahju peamiselt kultuuripärandile, avalikule infrastruktuurile ja elumajadele. Sloveenia ametiasutused esitasid 26. novembril 2010. aastal taotluse solidaarsusfondist abi saamiseks. Kuna otsene kahju hinnangulise kogumaksumusega 251,3 miljonit eurot ületas solidaarsusfondi vahendite kasutuselevõtmiseks Sloveenia suhtes 2010. aastal kohaldatud tavapärase künnise (st 2008. aasta andmete kohaselt 217,67 miljonit eurot), siis liigitati õnnetus eespool nimetatud määruse tähenduses laiema ulatusega looduskatastroofiks. 24. veebruaril 2011 otsustas komisjon Sloveenia taotluse heaks kiita ja anda rahalist abi 7,460 miljonit eurot. Vastav eelarvemenetluse muutmine lõpetati 14. juulil 2011. Pärast seda, kui Sloveeniaga oli sõlmitud rakendusleping, sai 8. detsembril 2011 toetuse välja maksta.

Horvaatia (2010. aasta sügisel toimunud üleujutus)

Horvaatias toimus ajavahemikus 17-22. september 2010 tugev vihmasadu, millest põhjustatud tõsised üleujutused tabasid eriti rängalt Lääne-Horvaatiat. Kuna Horvaatia pidas taotluse esitamise ajal läbirääkimisi ühinemiseks Euroopa Liiduga, siis on Horvaatiale põhimõtteliselt võimalik solidaarsusfondist toetust anda. Katastroof tekitas märkimisväärset kahju infrastruktuurile, põllumajandussektorile ning riigi- ja eraomandile. Otsene kogukahju oli hinnanguliselt 47,003 miljonit eurot. Kuna see summa on väiksem kui Horvaatia suhtes kohaldatav 275,80 miljoni euro suurune künnis (st 0,6 % Horvaatia 2008. aasta rahvamajanduse kogutulust), ei saa kõnealust katastroofi liigitada laiema ulatusega looduskatastroofiks. Horvaatiat tabas siiski sama üleujutus, mis põhjustas suurema ulatusega looduskatastroofi Sloveenias. Seetõttu leiti, et on täidetud nõukogu määruse (EÜ) nr 2012/2002 artikli 2 lõike 2 teises lõigus sätestatud tingimus, mille kohaselt võib erandina fondilt abi saada ka sama katastroofi tõttu kannatanud naaberliikmesriik, ja komisjon otsustas anda Horvaatiale rahalist abi 1,175 miljonit eurot. Vastav eelarvemenetluse muutmine lõpetati 14. juulil 2011. Pärast seda, kui Horvaatia Vabariigiga oli sõlmitud rakendusleping, sai 1. detsembril 2011 toetuse välja maksta.

Ungari (punase muda üleujutus)

4. oktoobril 2010 purunes Ungaris Kolontári küla lähedal asuvas alumiiniumitehases Magyar Alumínium Zrt (MAL Ltd.) punase muda hoidla, kust välja voolanud muda ujutas üle mitu asulat. Katastroof põhjustas tõsist reostumist, kahjustada said elumajad ja sild, sajad inimesed evakueeriti, vigastada sai 286 ja hukkus kümme inimest. Ungari ametiasutused otsustasid esitada solidaarsusfondist abi saamiseks taotluse, mille komisjon sai kätte 13. detsembril 2010.

Katastroofist põhjustatud otsese kahju hinnanguline kogumaksumus ulatus 174,32 miljoni euroni. Solidaarsusfondi vahendite kasutuselevõtmiseks Ungari suhtes 2010. aastal kohaldatud tavapärane künnis oli 590,71 miljonit eurot (st 0,6 % Ungari rahvamajanduse kogutulust 2008. aastal). Kuna katastroofist põhjustatud otsene kahju oli tavapärasest fondi vahendite kasutuselevõtu künnisest märkimisväärselt väiksem, siis esitas Ungari taotluse erakorralise piirkondliku katastroofi kriteeriumi alusel.

Määruse artikli 2 lõikes 1[1] on sätestatud, et seda kohaldatakse peamiselt laiema ulatusega looduskatastroofide puhul ja seega ei ole tehnoloogilised katastroofid eelnevalt selle kohaldamisalast välja arvatud. Neid katastroofe saab abikõlblikena käsitada küll ainult siis, kui on täidetud vastavad lisatingimused.

Nõukogu määruse (EÜ) nr 2012/2002 artikli 3 lõike 3 kohaselt on fondimaksed põhimõtteliselt mõeldud ainult kindlustusega hõlmamata kahjude korvamiseks ette nähtud meetmete rahastamiseks. Punase muda lekkest tekkinud kahju põhjustas siiski tööstusrajatise rike. Sõltumata individuaalsest vastutusest oleksid alumiiniumitehase omanikud ja/või käitajad pidanud end kindlustama rajatise toimimisest tulenevate riskide vastu (absoluutne vastutus). Seetõttu tuleb punase muda lekkest põhjustatud kahjusid pidada kindlustuskõlblikeks. Pealegi ei käsitletud taotluses vastutuse teemat. Nõukogu määruse (EÜ) nr 2012/2002 artikli 8 lõikes 1 kohustatakse abisaajariike otsima hüvitamisvõimalusi kolmandatelt isikutelt. Nõukogu määruse (EÜ) nr 2012/2002 artikli 3 lõikes 3 on sätestatud, et kahjude korvamiseks ette nähtud fondimaksed nõutakse tagasi pärast seda, kui kolmas isik on katnud kahjude kõrvaldamisega seotud kulud. Põhimõtte „saastaja maksab” kohaselt vastutab tööstusrajatise omanik ja/või käitaja kõikide sellest rajatisest tekkinud kahjude eest, sõltumata mis tahes isiklikust vastutusest või kindlustuskattest. Seega ei pea solidaarsusfond sellise kahju puhul osalema selle hüvitamises. Eespool nimetatud põhjustel ei olnud Ungari punase muda leket võimalik käsitada vastavana nõukogu määruses (EÜ) nr 2012/2002 sätestatud solidaarsusfondi vahendite kasutamise kriteeriumidele. Ungarit teavitati komisjoni otsusest.

3. 2011. aastal saadud uued taotlused

2011. aasta jooksul saadi taotlused Itaalialt (Veneto üleujutus), Hispaanialt (Lorca maavärin) ja Küproselt (plahvatus mereväebaasis). Vahetult enne 2011. aasta lõppu sai komisjon kätte veel ühe taotluse Itaalialt (Liguuria ja Toskaana üleujutus). Küprose ja Itaalia (Liguuria ja Toskaana üleujutus) taotluste hindamine lõpetatakse 2012. aastal ja selle tulemused esitatakse 2012. aasta aruandes.

Itaalia (Veneto üleujutus)

Ajavahemikus 31. oktoober – 2. november 2010 tabasid Kirde-Itaalias asuvat Veneto maakonda paduvihmad. Olukorda halvendas sulav lumi, mille tagajärjel tõusid jõed üle kallaste, ujutades üle suured piirkonnad, kahjustades teid ja taristuvõrke, põllumajandust, ettevõtteid ja elumajasid. Laialdasi kahjustusi registreeriti kõikjal Venetos. Bacchiglione valgala, sealhulgas Vicenza ja Padova linnapiirkonnad, said eriti rängalt kannatada. Itaalia esitas taotluse rahalise abi saamiseks solidaarsusfondist ja komisjon sai taotluse kätte 7. jaanuaril 2011. 2011. aasta augusti keskel saadi kätte taotluse oluliselt muudetud versioon. Pärast taotluse põhjalikku läbivaatamist jõudis komisjon järeldusele, et Itaalia taotluse saab liigitada erakorralise piirkondliku katastroofi alla. Komisjoni poolt heaks kiidetud otsese kogukahju maksumus ulatub 676,36 miljoni euroni, mis moodustab 19 % Itaalia suhtes 2011. aastal kohaldatavast solidaarsusfondi vahendite kasutuselevõtmise tavapärasest künnisest, mis on 3,536 miljardit eurot (st 3 miljardit eurot 2002. aasta hindades). Seega andis komisjon 17. novembril 2011 Itaalia taotlusele heakskiidu ja tegi ettepaneku anda Itaaliale solidaarsusfondist rahalist abi 16,9 miljonit eurot. Vastav eelarvemenetluse muutmine lõpetati 13. detsembril 2011. Eelarveassigneeringud sai siiski kasutusele võtta alles 2012. aasta veebruari keskel. Pärast Itaaliaga rakendamislepingu sõlmimist sai toetuse välja maksta 15. juunil 2012.

Hispaania (Lorca maavärin)

11. mail 2011 tabas Lorca linna Hispaanias kaks järjestikust 5,2-pallist maavärinat, mille tagajärjel hukkus üheksa inimest ja mis põhjustasid suuri kahjusid. Hispaania esitas solidaarsusfondist rahalise abi saamiseks taotluse, mille komisjon sai kätte 20. juulil 2011. Taotluse ajakohastatud versioon saadi kätte 1. augustil 2011. Komisjoni poolt heaks kiidetud otsese kogukahju maksumus ulatub 842,84 miljoni euroni, mis moodustab 23,84 % Hispaania suhtes 2011. aastal kohaldatavast solidaarsusfondi vahendite kasutuselevõtmise tavapärasest künnisest, mis on 3,536 miljardit eurot (st 3 miljardit eurot 2002. aasta hindades). Komisjon otsustas 17. novembril 2011 kiita heaks Hispaania poolt erakorralise piirkondliku katastroofi kriteeriumi alusel esitatud taotluse ja tegi ettepaneku anda Hispaaniale solidaarsusfondist rahalist abi 21,1 miljonit eurot. Vastav eelarvemenetluse muutmine lõpetati 13. detsembril 2011. Eelarveassigneeringud sai siiski kasutusele võtta alles 2012. aasta veebruari keskel. Toetus makstakse välja pärast komisjoni ja Hispaania vahelise rakenduslepingu allkirjastamist.

4. Rahastamine

2011. aastal maksti solidaarsusfondist toetust kuuel korral, mille kohta esitatud taotlused saadi kätte 2010. aasta suvel. Vastav 2011. aasta esialgne paranduseelarve projekt nr 1 saadi valmis 6. aprillil 2011[2]. Maksed tehti 2011. aasta suvel ja sügisel.

Fondi vahendeid kasutati veel kolme 2010. aasta lõpus saadud taotluse puhul. 2011. aasta paranduseelarve projekti nr 2 sisuks on Tšehhi Vabariiki, Sloveeniat ja Horvaatiat tabanud üleujutused (2010. aasta sügisel toimunud üleujutused). Eelarvepädev institutsioon kiitis projekti heaks 14. juulil 2011. Väljamaksed tehti 2011. aasta lõpus pärast toetuse andmise otsuste vastuvõtmist ja rakenduslepingute allkirjastamist[3].

2011. aastal saadud taotlustega seoses saab fondi vahendeid kasutada Itaalia (Veneto üleujutus) ja Hispaania (Lorca maavärin) puhul. Vastava 2011. aasta paranduseelarve projekti nr 7 kiitsid eelarvepädevad institutsioonid heaks 13. detsembril 2011[4]. Maksed siiski viibisid, kuna eelarveassigneeringud tuli üle kanda 2012. aastasse ja oli vaja koostada rakenduslepingud.

2011. aastal heaks kiidetud solidaarsusfondi toetused

Abisaaja riik || Katastroof || Kategooria || 2011. aastal antud abi (eurodes)

Slovakkia || 2010. aasta kevadine üleujutus || laiema ulatusega || 20 430 841

Poola || 2010. aasta kevadine üleujutus || laiema ulatusega || 105 567 155

Tšehhi Vabariik || 2010. aasta kevadine üleujutus || naaberriik || 5 111 401

Ungari || 2010. aasta kevadine üleujutus || laiema ulatusega || 22 485 772

Horvaatia || 2010. aasta kevadine üleujutus || naaberriik || 3 825 983

Rumeenia || 2010. aasta kevadine üleujutus || laiema ulatusega || 24 967 741

Tšehhi Vabariik || 2010. aasta sügisel toimunud üleujutus || piirkondlik || 10 911 939

Sloveenia || 2010. aasta sügisene üleujutus || laiema ulatusega || 7 459 637

Horvaatia || 2010. aasta sügisene üleujutus || naaberriik || 1 175 071

Itaalia || 2010. aasta Veneto üleujutus || piirkondlik || 16 908 925

Hispaania || 2011. aasta Lorca maavärin || piirkondlik || 21 070 950

KOKKU || 239 915 415

5. Järelevalve

2011. aastal tegi komisjoni kontrollkülastusi viide solidaarsusfondist toetust saavasse riiki, et tutvuda vastutavate riigiasutuste poolt vastavate solidaarsusfondi toetuste rakendamiseks kehtestatud süsteemidega ja arutada rakendusasutuste poolt esitatud konkreetseid küsimusi:

– visiit Dublinisse (Iirimaa) 1. juulil 2011 seoses 13 miljoni euro suuruse toetuse andmisega pärast 2009. aastal toimunud üleujutust.

– visiit Poitiers’i (Prantsusmaa) 12. juulil 2011 seoses 35,6 miljoni euro suuruse toetuse andmisega pärast 2010. aastal toimunud tormi Xynthia.

– visiit Madeirasse (Portugal) 1. septembril 2011 seoses 31,3 miljoni euro suuruse toetuse andmisega pärast 2010. aasta veebruaris toimunud mudavoolusid ja maalihkeid.

– visiit Bukaresti (Rumeenia) 7.‑8. novembril 2011 seoses 25 miljoni euro suuruse toetuse andmisega 2011. aastal pärast 2010. aasta juunis toimunud üleujutust.

– visiit Budapesti (Ungari) 24. novembril 2011 seoses 22,5 miljoni euro suuruse toetuse andmisega pärast 2010. aasta maikuus toimunud üleujutust.

Komisjoni külaskäikudesse suhtuti üldjuhul väga pooldavalt ja need andsid piisavat kinnitust selle kohta, et asjaomased asutused teostavad rakendamist ja kontrolli läbipaistvalt ja nõuetekohaselt ja kooskõlas solidaarsusfondi määruses, toetuse andmise otsuses ja rakenduslepingus sätestatud eeskirjadega.

Pärast lõpparuannete kättesaamist teostab komisjon lisaanalüüsid ja rakendab vajadusel vastavaid meetmeid.

6. Abi andmise lõpetamised

Solidaarsusfondi määruse artikli 8 lõikes 2 on sätestatud, et hiljemalt kuus kuud pärast ühe aasta möödumist toetuse väljamaksmise kuupäevast esitab abisaajariik toetuse kasutamise aruande (edaspidi „rakendamisaruanne”) koos selgitustega kulutuste õigustatuse kohta (edaspidi „õigustatuse avaldus”). Selle menetluse lõppedes lõpetab komisjon fondist abi andmise.

2011. aasta jooksul lõpetati solidaarsusfondist abi andmine seoses kolme juhtumiga.

(1) Seoses 2005. aasta augustis Bulgaariat tabanud üleujutuskatastroofiga anti rahalist abi 9,7 miljonit eurot ning rakendamisaruanne saadi 17. jaanuaril 2008. Bulgaaria ametiasutuste auditeerimise tulemusena selgus, et abikõlbmatuid kulusid esineb summas 225 150 eurot. Selle tulemusena ja kokkuleppel Bulgaaria ametiasutustega algatas komisjon tagasinõudmismenetluse ning 29. detsembril 2008 tagastasid Bulgaaria ametiasutused 225 150 eurot. Komisjoni lisaanalüüs ja täiendav hinnang valmisid 2011. aasta kevadel. Komisjon lõpetas juhtumi menetlemise 2011. aasta veebruaris.

(2) Seoses 2007. aastal Réunioni saart (Prantsusmaa) tabanud tuuletormi käsitleva 5,29 miljoni euro suuruse rahalise abi andmise juhtumi lõpetamisega saadi rakendamisaruanne 13. juulil 2009. Prantsusmaa ametiasutuste poolt deklareeritud abikõlbmatute kulude tõttu olid kulutused antud toetusest 53 680 euro võrra väiksemad. Pärast lisaanalüüse ja lõpparuande hindamist ja võttes arvesse asjaolu, et Prantsusmaa ametiasutused ei esitanud kehtestatud kahekuulise tähtaja jooksul vastuväiteid seoses abi andmise lõpetamist käsitleva komisjoni kirjaga, algatas komisjon tagasinõudmismenetluse 53 680 euro suuruse summa kohta. Komisjon sai nõutud summa tagasi ja juhtumi menetlemine lõpetati 2011. aasta juunis.

(3) Komisjon andis Ungarile rahalist abi 15 miljonit eurot seoses 2006. aasta aprillis toimunud üleujutusega. Komisjon sai rakendamisaruande 18. mail 2009. Ungari ametiasutused väitsid oma lõpparuandes, et deklareeritud kulutused olid antud abist 4 598 eurot väiksemad. Pärast lisaanalüüside ja kontrollide teostamist komisjoni poolt saadi Ungari ametiasutustelt tagasi 4 598 eurot. Komisjon lõpetas juhtumi menetlemise 2011. aasta septembris.

2011. aastal sai komisjon kätte 2009. aastal antud toetusi käsitlevad lõplikud rakendusaruanded Prantsusmaalt (2009. aasta torm Klaus) ja Itaalialt (2009. aasta Abruzzo maavärin). Käesoleva aastaaruandega hõlmatud perioodi lõpul ei olnud kõnealuste rakendusaruannete hindamine veel lõppenud.

7. Teatis Euroopa Liidu solidaarsusfondi tuleviku kohta

6. oktoobril 2011 esitles komisjon oma teatist Euroopa Liidu Solidaarsusfondi tuleviku kohta,[5] mille eesmärk on parandada fondi reageerimisvalmidust katastroofide korral, muuta fond nähtavamaks ja selle tegevuskriteeriumid selgemaks.

Komisjon oli 2005. aastal juba esitlenud seadusandlikku ettepanekut muudetud solidaarsusfondi määruse kohta, mis osutus enamike liikmesriikide jaoks vastuvõetamatuks. Seetõttu võttis komisjon selle ettepaneku tagasi.

Komisjon on siiski seisukohal, et solidaarsusfondi toimimist saab märkimisväärselt parandada, kui teha praegusesse määrusesse vaid minimaalselt muudatusi, säilitades seega fondi põhimõtted ja olemuse ning ilma et hõlmataks rahastamisküsimusi või lubatud kulutuste mahtu. Määruse kavandatava kohandamisega ei muutuks fondist rahastatav abikõlblik tegevus, nt elutähtsa infrastruktuuri viivitamatu taastamine, või reageerimisvahendite kasutuselevõtu kulud. Teatis ei hõlma selliseid 2005. aasta ettepaneku osasid nagu rakendusala laiendamine, künniste muutmine või piirkondlike katastroofide kategooriast loobumine.

Teatises pakutakse välja järgmised muudatused.

· Solidaarsusfondi selgelt määratletud rakendusala, mis piirdub looduskatastroofide ja nende tagajärgedega. Ahelreaktsioonid, näiteks looduskatastroofidest põhjustatud tehnoloogilised katastroofid, jäävad abikõlblikeks.

· Piirkondlike katastroofide uus selge määratlus, mis põhineb üheainsa eesmärgi (SKP-l põhineval) kriteeriumil; nii saaks kõrvaldada hetkel kehtivate sätete puhul esineva ebaselguse seoses Euroopa Liidu solidaarsusfondi (ELSF) vahendite erakorralise kasutamise tingimustega.

· Ettemaksete kasutuselevõtt (vajaduse korral) ja väljamaksete kiirendamine, et parandada ELSFi toimivust ja parandada selle nähtavust.

· Selgem reageerimisraamistik aeglaselt kujunevatele katastroofidele, näiteks põuale.

· Toetuse määramise otsuste ja rakenduslepingu ühendamisest tulenev halduslik lihtsustamine.

· Komisjon soovib ühtlasi uurida koos liikmesriikidega, kas solidaarsusfond saaks anda panuse sagenevate katastroofide ja kliimamuutusega toimetulekul tõhusamate ennetustegevusega seotud algatuste rakendamise kaudu.

· Komisjon on samuti valmis aruteluks kõikide muude aspektide üle, mida liikmesriigid sooviksid fondi tõhusama toimimise huvides kaasata.

Käesoleva aruande vastuvõtmise ajal toimuvad kõnealust teatist käsitlevad arutelud nõukogus, Euroopa Parlamendis ja teistes sidusrühmades. Komisjon uurib võimalusi uue seadusandliku ettepaneku esitamiseks.

8. Järeldused

2011. aastal sai komisjon ainult mõned uued taotlused solidaarsusfondist toetuse saamiseks, samas kui 2011. aastal jätkus 2010. aastal esitatud rekordarvu taotluste läbivaatamine. Nendes taotlustes said kinnitust mitmesugused varasematel aastatel esitatud ja käsitletud teemad ja suundumused.

Solidaarsusfondi peamiseks sihtrühmaks olevaid laiema ulatusega katastroofe on suhteliselt kerge hinnata üheainsa abi saamiseks vajaliku range kriteeriumi (künnist ületav otsene kogukahju) alusel. Need katastroofid moodustavad siiski vaid umbes ühe kolmandiku saadud taotlustest.

Enamik taotlustest käsitleb väiksemaid katastroofe, mis põhinevad enamasti nn erakorralise piirkondliku katastroofi kriteeriumil ja mida seadusandja peab harvaesinevateks eranditeks ja millele on eraldatud ainult 7,5 % fondi aastaeelarve vahenditest. Määruses kehtestatud tingimused selliste taotluste vastuvõtmise kohta on keerulised ja neid on üsna raske täita. Sellest tulenevalt on komisjon tagasi lükanud enamiku piirkondlike katastroofide kohta esitatud taotlustest. Oleks vaja välja töötada selgemad ja lihtsamad kriteeriumid, mille alusel antakse toetusi piirkondlike katastroofide puhul.

Taaskord on ilmne, et tööstusõnnetuste ja muude mittelooduslike katastroofidega seotud taotlused ei vasta tavaliselt määruses kehtestatud abikõlblikkuse kriteeriumidele, tingituna põhimõttest „reostaja maksab” ja kindlustuskõlbliku kahju väljaarvamise tõttu solidaarsusfondi toetusest. Nagu on juba märgitud oktoobrikuu teatises, saaks õigusliku ebaselguse kõrvaldada selgemalt määratletud rakendusala kohaldamisega, mis piirduks looduskatastroofide ja nende tagajärgedega.

Aasta lõpuosas saadud avalduste läbivaatamist ei õnnestu tavaliselt sama aasta jooksul lõpule viia. Määruse sätet, mille kohaselt 25 % fondile igal aastal eraldatavast 1 miljardi euro suurusest summast ei tohi kulutada enne 1. oktoobrit, et mitte enneaegselt ammendada rahalisi ressursse, ei ole seetõttu reaalselt võimalik kohaldada. Tuleb põhjalikumalt kaaluda viisi, kuidas oleks võimalik toetusi kiiremini välja maksta.

Solidaarsusfondi tulevikku käsitlev teatis sisaldab mitmesuguseid ideid selle kohta, kuidas saaks parandada õiguslikku raamistikku ja seega tõhustada fondi toimimist. Seetõttu sillutab teatis teed võimalikule seadusandlikule ettepanekule eesmärgiga parandada fondi reageerimisvalmidust katastroofide korral, muuta fond nähtavamaks ja selle tegevuskriteeriumid selgemaks.

1. lisa: 2011. aastal laiema ulatusega katastroofide puhul kohaldatavad künnised (põhinevad 2009. aasta kogurahvatulu näitajatel)

|| || || (miljonites eurodes)

Riik || Kogurahvatulu 2009* || 0,6 % kogurahvatulust* || Laiema ulatusega katastroofi künnis 2011. aastal*

AT || ÖSTERREICH || 271 459 || 1 628,756 || 1 628,756

BE || BELGIË/BELGIQUE || 342 261 || 2 053,566 || 2 053,566

BG || BULGAARIA || 33 113 || 198,678 || 198,678

CY || KYPROS || 16 641 || 99,845 || 99,845

CZ || ČESKÁ REPUBLIKA || 129 046 || 774,274 || 774,274

DE || DEUTSCHLAND || 2 430 940 || 14 585,640 || 3 535,904**

DK || DANMARK || 226 447 || 1 358,684 || 1 358,684

EE || EESTI || 13 538 || 81,230 || 81,230

EL || ELLADA || 226 644 || 1 359,863 || 1 359,863

ES || ESPAÑA || 1 029 541 || 6 177,246 || 3 535,904**

FI || SUOMI/FINLAND || 171 383 || 1 028,298 || 1 028,298

FR || FRANCE || 1 922 845 || 11 537,070 || 3 535,904**

HR || HRVATSKA || 43 572 || 261,431 || 261,431

HU || MAGYARORSZÁG || 88 291 || 529,747 || 529,747

IE || ÉIRE/IRELAND || 132 601 || 795,607 || 795,607

IS || ISLAND || 7 787 || 46,723 || 46,723

IT || ITALIA || 1 494 576 || 8 967,457 || 3 535,904**

LT || LIETUVA || 27 010 || 162,057 || 162,057

LU || LUXEMBOURG (G.D.) || 26 765 || 160,590 || 160,590

LV || LATVIJA || 19 954 || 119,723 || 119,723

MT || MALTA || 5 451 || 32,704 || 32,704

NL || NEDERLAND || 556 518 || 3 339,108 || 3 339,108

PL || POLSKA || 299 518 || 1 797,108 || 1 797,108

PT || PORTUGAL || 162 331 || 973,986 || 973,986

RO || ROMÂNIA || 113 652 || 681,913 || 681,913

SE || SVERIGE || 296 151 || 1 776,908 || 1 776,908

SI || SLOVENIJA || 34 704 || 208,224 || 208,224

SK || SLOVENSKO || 62 575 || 375,452 || 375,452

TR || TÜRKIYE || 330 413 || 1 982,480 || 1 982,480

UK || ÜHENDKUNINGRIIK || 1 587 886 || 9 527,315 || 3 535,904**

*Künniseks on kas 0,6 % kogurahvatulust või 3 miljardit eurot 2002. aasta hindades, olenevalt sellest, kumb väärtus on väiksem.

*Ümardatud näitajad,

** Ligikaudu 3 miljardit eurot 2002. aasta hindades Allikas: Eurostat

2. lisa: Euroopa Liidu solidaarsusfondile esitatud 2010. aasta menetluses olevad taotlused ja 2011. aastal otsustatud uued taotlused

Aasta || 2010 || 2011

Taotlejariik || Prantsusmaa || Tšehhi Vabariik || Saksamaa || Sloveenia || Horvaatia || Ungari || Itaalia || Hispaania || Küpros || Itaalia

Katastroofi nimi ja liik || Vari üleujutus || Sügisene üleujutus || Sachseni üleujutus || Sügisene üleujutus || Sügisene üleujutus || Punase muda üleujutus || Veneto üleujutus || Lorca maavärin || Plahvatus mereväebaasis || Liguuria ja Toskaana üleujutus

Katastroofi tekitatud esimese kahju kuupäev || 15/6/2010 || 7/8/2010 || 7/8/2010 || 17/9/2010 || 17/9/2011 || 4/10/2010 || 31/10/2010 || 11/05/2011 || 11/7/2011 || 25/10/2011

Taotluse kuupäev || 24/8/2010 || 14/10/2010 || 15/10/2010 || 26/11/2010 || 25/11/2010 || 13/12/2010 || 7/1/2011 || 20/7/2011 || 19/9/2011 || 22/12/2011

Kogu teabe kättesaamise kuupäev || - || - || - || - || - || - || 11/8/2011 || 1/8/2011 || 24/11/2011 20/1/2012 || -

Laiema ulatusega katastroofi künnis (miljonites eurodes) || 3466,57 || 824,03 || 3466,57 || 217,67 || 275,80 || 590,71 || 3535,90 || 3535,90 || 99,85 || 3535,90

Otsene kogukahju (miljonites eurodes)[6] || 740,70 || 436,48 || 937,77 || 251,30 || 47 || 174,32 || 676,36 || 842,84 || - || 722,47

Kategooria || (piirkondlik) || piirkondlik || (piirkondlik) || laiema ulatusega || naaberriik || (piirkondlik) || piirkondlik || piirkondlik || (laiema ulatusega)/muu kui looduskatastoof || piirkondlik

Kahju/künnis || 21,37 % || 52,97 % || 27,05 % || 115,45 % || 17,04 % || 29,51 % || 19,13 % || 23,84 % || - || 20,43 %

Abikõlblike erakorraliste meetmete kulud (miljonites eurodes) || 197,54 || 334,77 || 489 || 171,27 || 28,65 || - || 573,23 || 104 || - || 511,43

Abikõlblikud kulud / kogukahju || 26,67 % || 76,70 % || 52,14 % || 68,15 % || 60,95 % || - || 84,75 % || 12,34 % || - || 70,79 %

Abi/abikõlblikud kulud || - || 3,26 % || - || 4,36 % || 4,10 % || - || 2,95 % || 20,26 % || - || 3,53 %

Abi määr (% kogukahjust) || - || 2,5 % || - || 2,97 % || 2,5 % || - || 2,5 % || 2,5 % || - || 2,5 %

Toetuse andmise otsuse kuupäev || tagasi lükatud || 22/8/2011 || tagasi lükatud || 19/9/2011 || 19/8/2011 || tagasi lükatud || 28/3/2012 || 9/3/2012 || tagasi lükatud || lahtine

Rakenduslepingu (vastuvõtmise) kuupäev || - || 11/10/2011 || - || 4/11/2011 || 14/9/2011 || - || 23/4/2012 || 26/6/2012 || - || lahtine

Antud abi (eurodes) || - || 10 911 939 || - || 7 459 637 || 1 175 071 || - || 16 908 925 || 21 070 950 || - || 18 061 682

3. lisa: Euroopa Liidu solidaarsusfondile alates 2002. aastast esitatud taotlused

Aasta || Riik || Katastroofi liik || Kahju (miljonites eurodes) || Kategooria || Antud abi (miljonites eurodes) ||

2 0 0 2 || 1 || AT || Üleujutus || 2 900 || laiema ulatusega || 134 ||

2 || CZ || Üleujutus || 2 300 || laiema ulatusega || 129 ||

3 || FR || Üleujutus (Le Gard) || 835 || piirkondlik || 21 ||

4 || DE || Üleujutus || 9 100 || laiema ulatusega || 444 ||

2002. aastal esitatud taotluste alusel antud abi kokku || || || 728 ||

2 0 0 3 || 1 || ES || Õlireostus (Prestige) || 436 || piirkondlik || 8,626 ||

2 || IT || Maavärin (Molise/Apuulia) || 1 558 || piirkondlik || 30,826 ||

3 || IT || Vulkaanipurse (Etna) || 894 || piirkondlik || 16,798 ||

4 || IT || Üleujutus (Põhja-Itaalia) || (1 900) || (laiema ulatusega) || Tagasi lükatud ||

5 || GR || Karmid talvetingimused || (ebaselge) || (laiema ulatusega?) || Tagasi lükatud ||

6 || PT || Metsatulekahjud || 1 228 || laiema ulatusega || 48,539 ||

7 || FR || Metsatulekahjud (Lõuna-Prantsusmaa) || 531 || (piirkondlik) || Tagasi lükatud ||

8 || ES || Metsatulekahjud (Portugaliga piirnev ala) || 53 || naaberriik || 1,331 ||

9 || MT || Üleujutus || 30 || laiema ulatusega || 0,961 ||

10 || IT || Üleujutus (Friuli-Venezia Giulia) || (525) || (piirkondlik) || Tagasi lükatud ||

2003. aastal esitatud taotluste alusel antud abi kokku || || || 107,081 ||

2 0 0 4 || 1 || FR || Üleujutus (Rhone´i jõe delta) || 785 || piirkondlik || 19,625 ||

2 || ES || Üleujutus (Málaga) || (73) || (piirkondlik) || Tagasi lükatud ||

3-9 || ES || Metsatulekahjud (7 taotlust) || (480) || (piirkondlik) || kõik 7 taotlust tagasi lükatud ||

10 || SK || Üleujutus || (29) || (piirkondlik) || Tagasi lükatud ||

11 || SI || Maavärin || (13) || (piirkondlik) || tühistatud ||

2004. aastal esitatud taotluste alusel antud abi kokku || || || 19,625 ||

2 0 0 5 || 1 || SK || Torm (Tatra mäed) || 203 || laiema ulatusega || 5,668 ||

2 || IT || Üleujutus (Sardiinia) || (223. ülehinnatud) || (piirkondlik) || Tagasi lükatud ||

3 || EE || Torm || 48 || laiema ulatusega || 1,29 ||

4 || LV || Torm || 193 || laiema ulatusega || 9,487 ||

5 || SE || Torm Gudrun || 2 297 || laiema ulatusega || 81,725 ||

2 0 0 5 || 6 || LT || Torm || 15 || naaberriik || 0,379 ||

7 || GR || Evrose jõe üleujutus || (112) || (piirkondlik) || Tagasi lükatud ||

8 || RO || Kevadine üleujutus || 489 || laiema ulatusega || 18,798 ||

9 || BG || Kevadine üleujutus || 222 || laiema ulatusega || 9,722 ||

10 || BG || Suvine üleujutus || 237 || laiema ulatusega || 10,632 ||

11 || RO || Suvine üleujutus || 1 050 || laiema ulatusega || 52,4 ||

12 || AT || Üleujutus (Tirool/Vorarlberg) || 592 || piirkondlik || 14,799 ||

2005. aastal esitatud taotluste alusel antud abi kokku || || || 204,905 ||

2 0 0 6 || 1 || UK || Kütusehoidla plahvatus Buncefieldis || (700) || (piirkondlik) || tühistatud ||

2 || GR || Evrose jõe üleujutus || 372 || piirkondlik || 9,306 ||

3 || HU || Üleujutus || 519 || laiema ulatusega || 15,064 ||

4 || ES || Metsatulekahjud Galiitsias || (91) || (piirkondlik) || Tagasi lükatud ||

2006. aastal esitatud taotluste alusel antud abi kokku || || || 24,370 ||

2 0 0 7 || 1 || DE || Torm Kyrill || 4750 || laiema ulatusega || 166,9 ||

2 || FR || La Réunion Tsüklon Gamede || 211 || piirkondlik || 5,29 ||

3 || ES || El Hierro saare üleujutus || (18) || (piirkondlik) || Tagasi lükatud ||

4 || ES || Üleujutus La Manchas || (66) || (piirkondlik) || Tagasi lükatud ||

5 || UK || Üleujutus || 4 612 || laiema ulatusega || 162,387 ||

6 || CY || Metsatulekahjud || (38) || (piirkondlik) || Tagasi lükatud ||

7 || ES || Metsatulekahjud Kanaari saartel || (144) || (piirkondlik) || Tagasi lükatud ||

8-16 || IT || 9 taotlust seoses 9 piirkonnas aset leidnud metsatulekahjudega || - || (piirkondlik) || Ei vasta nõuetele, kuupäev puudub ||

17 || FR || Torm Dean Martinique`il || 509 || piirkondlik || 12,78 ||

18 || GR || Metsatulekahjud || 2 118 || laiema ulatusega || 89,769 ||

19 || SI || Üleujutus || 233 || laiema ulatusega || 8,254 ||

2007. aastal esitatud taotluste alusel antud abi kokku || || || 445,380 ||

2 0 0 8 || 1 || CY || Põud || 165,4 || laiema ulatusega || 7,605 ||

2 || RO || Üleujutused || 471,4 || piirkondlik || 11,785 ||

2008. aastal esitatud taotluste alusel antud abi kokku || || || 19,390 ||

|| || || ||

|| 2 0 0 9 || 1 || FR || Torm Klaus || 3 805,5 || laiema ulatusega || 109,377

|| 2 || IT || Abruzzo maavärin || 10 212,0 || laiema ulatusega || 493,771

|| 3 || GR || Metsatulekahjud || (152,8) || (piirkondlik) || Tagasi lükatud

|| 4 || CY || Tormid || (2,6) || (piirkondlik) || Tagasi lükatud

|| 5 || GR || Evia saare üleujutused || (83,2) || (piirkondlik) || Tagasi lükatud

|| 6 || IT || Messina mudavool || (598,9) || (piirkondlik) || Tagasi lükatud

|| 2009. aastal esitatud taotluste alusel antud abi kokku || || || 603,148

|| 2 0 1 0 || 1 || IE || 2009. aasta üleujutus || 520,9 || piirkondlik || 13,022

|| 2 || IT || Toskaana üleujutus || (211,7) || (piirkondlik) || Tagasi lükatud

|| 3 || ES || Andaluusia üleujutus || (709,7) || (piirkondlik) || Tagasi lükatud

|| 4 || PT || Madeira mudavoolud ja maalihked || 1 080 || laiema ulatusega || 31,256

|| 5 || FR || Torm Xynthia || 1 425 || piirkondlik || 35,636

|| 6 || SK || Üleujutus || 649,9 || laiema ulatusega || 20,431

|| 7 || PL || Üleujutus || 2 993,7 || laiema ulatusega || 105,567

|| 8 || CZ || Kevadine üleujutus || 204,5 || naaberriik || 5,111

|| 9 || HU || Üleujutus || 719,3 || laiema ulatusega || 22,486

|| 10 || HR || Kevadine üleujutus || 153,04 || naaberriik || 3,826

|| 11 || FR || Vari üleujutus || (703-778) || (piirkondlik) || Tagasi lükatud

|| 12 || RO || Üleujutus || 875,75 || laiema ulatusega || 24,968

|| 13 || CZ || Sügisene üleujutus || 436,5 || piirkondlik || 10,912

|| 14 || DE || Sachseni üleujutus || (937,7) || (piirkondlik) || Tagasi lükatud

|| 15 || HR || Sügisene üleujutus || 47 || naaberriik || 1,175

|| 16 || SI || Sügisene üleujutus || 251,3 || laiema ulatusega || 7,460

|| 17 || HU || Punase muda üleujutus || (174,32) || (piirkondlik) || Tagasi lükatud

|| 2010. aastal esitatud taotluste alusel antud abi kokku || || || 281,849

|| 2 0 1 1 || 1 || IT || 2010. aasta Veneto üleujutus || 676,36 || piirkondlik || 16,909

|| 2 || ES || 2011. aasta Lorca maavärin || 842,84 || piirkondlik || 21,071

|| 3 || CY || 2011. aasta plahvatus mereväebaasis || (357) || (laiema ulatusega/muu kui looduskatastroof) || Tagasi lükatud

|| 4 || IT || 2011. aasta Liguuria ja Toskaana üleujutus || 722,5 || piirkondlik || 18,062

|| 2011. aastal esitatud taotluste alusel antud abi kokku || || || 56,042

|| Alates 2002. aastast heaks kiidetud abi kokku 2 489,798835 miljonit eurot

[1] Artikli 2 lõikes 1 on sätestatud: „Liikmesriigi või Euroopa Liiduga ühinemisläbirääkimisi pidava riigi (edaspidi „abisaajariik”) taotluse korral võib fondi abi rakendada peamiselt juhul, kui kõnealuse riigi territooriumil toimub loodusõnnetus, mis mõjutab tõsiselt elutingimusi, looduskeskkonda või rahvamajandust ühes või mitmes piirkonnas või ühes või mitmes riigis.”

[2] 2011. aasta paranduseelarve (PE) nr 1 sisuks on Euroopa Liidu solidaarsusfondi kasutuselevõtmine 182 388 893 euro ulatuses kulukohustuste assigneeringute ja maksete assigneeringutena seoses Poolas, Slovakkias, Tšehhis, Ungaris, Horvaatias ja Rumeenias toimunud tugevate vihmasadudega. Euroopa Parlament võttis eelarve vastu 6. aprillil 2011. KOM (2011) 9. ELT L 172, 30.6.2011.

[3] Euroopa Parlament võttis 14. juulil 2011 vastu eelmine 2011. aasta eelarve paranduseelarve projekti nr 2 (KOM(2011)154) paranduseelarve projektina nr 3. Selle sisuks on Euroopa Liidu solidaarsusfondi vahendite kasutuselevõtmine 19 546 647 euro ulatuses kulukohustuste assigneeringute ja maksete assigneeringutena seoses Sloveenias, Horvaatias ja Tsehhi Vabariigis toimunud tugevate vihmasadudega. ELT L 213, 19.8.2011.

[4] 2011. aasta paranduseelarve (PE) nr 7 sisuks on Euroopa Liidu solidaarsusfondi vahendite kasutuselevõtmine 37 979 875 euro ulatuses kulukohustuste assigneeringute ja maksete assigneeringutena seoses Hispaanias Murcias toimunud maavärina (21 070 950 eurot) ja Veneto maakonnas Itaalias toimunud üleujutusega (16 908 925 eurot). Euroopa Parlament võttis eelarve vastu 13. detsembril 2011. KOM(2011) 796, 21.11.2011. ELT L 62, 2.3.2012.

[5] KOM (2011) 613.

[6] Komisjoni poolt heaks kiidetud otsese kahju kogumaksumus